**Jegyzőkönyv**

**Nagykovácsi Nagyközség Önkormányzat**

**Képviselő-testületének rendes nyílt üléséről**

**Az ülés helye: Öregiskola Közösségi Ház és Könyvtár**

**2094 Nagykovácsi Kossuth L. utca 78.**

**Időpontja: 2016. szeptember 22. (csütörtök) 17 óra**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő, dr. Fegyveres-Fiskál Gábor alpolgármester

**Meghívottak:** dr. Szelenczy Gabriella Budakeszi Járási Hivatal vezetője, Dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes NATÜ Kft. ügyvezetője, Móczár Ágnes Lenvirág Bölcsőde és Védőnői Szolgálat intézményvezetője, Braczkó Gábor Budakeszi Rendőrőrs parancsnoka

**Meghívottak a hivatalból:** Papp István jegyző, dr. Németh Zsanett aljegyző, Györgyi Zoltán főépítész, Perlaki Zoltán osztályvezető, dr. Halmosi-Rokaj Odett osztályvezető, Grégerné Papp Ildikó osztályvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő

**Megjelentek a hivatalból:** Papp István jegyző, dr. Németh Zsanett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, dr. Halmosi-Rokaj Odett osztályvezető, Kissné Szalay Erzsébet jegyzőkönyvvezető

**Megjelent továbbá:** dr. Szelenczy Gabriella Budakeszi Járási Hivatal vezetője, Pintér Tünde EÜB tagja, Diószeghy Tünde Öregiskola Közösségi Ház és Könyvtár vezetője, Szabó Orsolya Nagykovácsi Kispatak Óvoda vezetője, Kántor Ágnes NATÜ Kft. ügyvezetője

**Kiszelné Mohos Katalin polgármester:** Szeretettel köszöntök mindenkit képviselő-testületi ülésünkön. Néhány fontos dolgot el szeretnék mondani ülésünk elején, hogy mi minden történt a nyáron. Beruházások indultak el, megkezdődött a ravatalozó kivitelezése, reményeink szerint halottak napjára el is készül majd. A temetőt is igyekszünk méltó képpen rendbe tenni.

Nyáron megtörtént a kitüntetések és címek adományozása augusztus 20-án. Díszpolgári címet kapott Gulyás Dénes, Nagykovácsiért Emlékérmet kapott a Német Nemzetiségi Önkormányzat, Máriássi Lilla, Lorenz Dávid és Kakukné Lehrreich Emilia, Szatmári Lajos Emlékdíjat pedig Bereczky Márta.

Nyáron testvérvárosainkkal is szerveztünk közös programokat. Most történt meg az olasz és francia testvérvárosunkkal a szerződés aláírása. A régebbi testvérvárosaink képviselői pedig ellátogattak hozzánk a nemzetközi ifjúsági tábor és a búcsú alkalmából. Andód városával úgy tűnik, hogy még szorosabbra fűződhet a kapcsolatunk, mert felkeresték Nagykovácsit, hogy egy határon átnyúló projektben legyünk partner település. Örömmel fogadtuk ezt a megkeresést, hiszen egy olyan lehetőségről van szó, ahol kulturális és turisztikai fejlesztésre lehet pályázni. Jelenleg annak a vizsgálata folyik, hogy mit lehet a pályázat keretében megvalósítani.

A fejlesztésekre visszatérve, megkezdődött az 1956-os emlékszoba kialakítása is a Kossuth Lajos utca 64. alatti épületben, reményeink szerint október 23-án az emlékszoba átadása meg is történhet, erre 5 millió Ft-os pályázati forrást nyertünk. Ezen kívül a nyár folyamán jelentős összeget költöttünk a Nagykovácsi Általános Iskola fejlesztésére, valamint hamarosan megkezdődik az iskola rekortán pályájának a lefedése, aminek eredményeképpen az őszi téli időszakokban is használható lesz. Mindannyian tudjuk, hogy az iskola működtetése 2017. január 1-jétől átkerül a KLIK-hez, azonban én úgy gondolom, hogy az iskolások ugyanúgy a mi gyerekeink, akik oda járnak, továbbra is igyekszünk segíteni az iskola fejlődését.

Ezen kívül a Száva utcai tagóvoda is megújulhatott végre, mind a fűtés korszerűsítése megtörtént, mind pedig a tető és a vizesblokk teljes felújítása. Ezen kívül gyönyörű szép ajtókat is kapott egy nagykovácsi művészünk keze munkája által, Gaszner Ildikó festette meg az óvodák ajtaját a gyerekek nagy örömére.

A héten volt a mobilitási hét, a mai napon pedig az autómentes nap. Nagyon pozitívan fogták fel a szülők ezt a kezdeményezést.

Az is látható faluszerte, hogy mindenfelé útjavítások folynak. Ez háromféle beruházásból származik. Folynak a csatorna beruházáshoz kapcsolódó javítási munkálatok, a vis maior pályázaton többször elnyert pályázati forrásokból való útjavítások, illetve az önkormányzat költségvetésében lévő kátyúzási, útjavítási munkálatok.

Szeptember első vasárnapján felelevenítettük a bányásznap szép hagyományát, bányászaink nagy örömére. Látszott a meghatottság és a boldogság. A Zsíroshegy tetején van a jelenlegi emlékkő, aminek a felújítása történt most meg. Jó lenne majd az elkövetkező években itt a faluközpontban is egy emléket állítani, ahol akár valamennyi bányászunk neve is megjelenhetne. Ez még kidolgozás alatt van, pontosabban még a bányászaink neveinek begyűjtése folyik.

Másik nagy hírünk, hogy múlt hét végén a Pásztorkereszt szentelésére került sor. Köszönöm szépen a Német Nemzetiségi Önkormányzatnak, illetve Gábor atyának, mert ők szervezték meg az egész ünnepséget.

Még egy örömteli hírem van, hogy végre kikerültek a köztéri szemetesek az utcákra, illetve hamarosan valamennyi kikerül. Szándékosan olyan a szemetesek felső része, hogy nagy terjedelmű háztartási szemétkupacok ne kerülhessenek bele, hiszen mindannyian tudjuk, hogy korábban azért kellett megszüntetni a kint lévő köztéri szemeteseket, mert nagyon sok háztartási hulladék került bele. Remélem, Nagykovácsinak azóta már sikerült felnőni, megfelelően fogjuk tudni mindannyian használni a köztéri szemeteseket.

Most pedig térjünk át a mai ülésre. Megállapítom, hogy az ülés határozatképes, a testületből 8 fő jelen van. Dr. Szabó András képviselő úr és dr. Fegyveres-Fiskál Gábor alpolgármester úr írásban jelezte, hogy a mai ülésen munkahelyi elfoglaltsága miatt nem tud részt venni. Hét napirendi pontunk van. Kérdezem, hogy van-e a napirenddel kapcsolatban javaslat, hozzászólás? Amennyiben nincs, szavazásra teszem fel a napirendet. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**104/2016. (IX. 22.) HATÁROZATA**

**Tárgy: A Képviselő-testület 2016. szeptember 22-én megtartott ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2016. szeptember 22-i ülésén a következő napirendi pontokat tárgyalja.

1. **Nagykovácsi Nagyközség Önkormányzatának 2016. évi költségvetéséről szóló 2/2016. (II. 29.) önkormányzati rendeletének 2. sz. módosítása E – 81**

Előterjesztő: Kiszelni Mohos Katalin polgármester

Előadó: Perlaki Zoltán pénzügyi osztályvezető

Tárgyalja: PB

1. **Tájékoztató Nagykovácsi Nagyközség Önkormányzata és költségvetési szerveinek 2016. évi költségvetésének első félévi teljesítéséről E – 79**

Előterjesztő: Kiszelné Mohos Katalin polgármester

Előadó: Perlaki Zoltán pénzügyi osztályvezető

Tárgyalja: PB

1. **Nagykovácsi Nagyközség területén súlykorlátozáshoz kötött behajtás rendjéről szóló rendelet megalkotása E – 82**

Előterjesztő: Kiszelné Mohos Katalin polgármester

Előadó: Grégerné Papp Ildikó osztályvezető

Tárgyalja: PB

1. **Döntés az útépítési együttműködésről és az útépítési érdekeltségi hozzájárulásról szóló rendelet elfogadásáról E – 83**

Előterjesztő: Kiszelné Mohos Katalin polgármester

Előadó: dr. Halmosi-Rokaj Odett osztályvezető

Tárgyalja: PB

1. **Egészségügyi alapellátási körzetekről szóló rendelet megalkotása E – 78**

Előterjesztő: Kiszelné Mohos Katalin polgármester

Előadó: Grégerné Papp Ildikó osztályvezető

Tárgyalja: EÜB

1. **A Kispatak Óvoda Házirendjének jóváhagyása E – 77**

Előterjesztő: Kiszelné Mohos Katalin polgármester

Előadó: Grégerné Papp Ildikó osztályvezető

Tárgyalja: OKB

1. **Döntés a Bursa Hungarica Felsőoktatási Önkormányzati Ösztöndíjpályázat 2017. évi fordulójához való csatlakozásról, valamint az elektronikus adatbázis használatáról E – 80**

Előterjesztő: Kiszelné Mohos Katalin polgármester

Előadó: Grégerné Papp Ildikó osztályvezető

Tárgyalja: OKB

**Határidő**: azonnal

**Felelős:** Polgármester

**1. napirendi pont**

**Nagykovácsi Nagyközség Önkormányzatának 2016. évi költségvetéséről szóló 2/2016. (II. 29.) önkormányzati rendeletének 2. sz. módosítása**

**Kiszelné Mohos Katalin polgármester:** Átadom a szót Perlaki Zoltán osztályvezető úrnak, hogy ismertesse az előterjesztést.

**Perlaki Zoltán osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság részletesen tárgyalta, átadom a szót Tegzes Endre elnök úrnak, hogy ismertesse a bizottság álláspontját.

**Tegzes Endre PB elnök**: Először szeretném megköszönni Perlaki úr munkáját, még a bizottsági ülés előtt is kaptunk tőle anyagot. A Pénzügyi bizottság az előterjesztést tárgyalta, 4 igen szavazattal javasolja a napirendi pont elfogadását. Csak annyit szeretnék még hozzátenni, hogy abból már szinte tendencia lett, hogy egyre több képviselő szinte minden bizottsági ülésen részt vesz. Ez azért is jó, mert mindenki megkapja a lehetőséget, hogy rákérdezzen bármelyik témával kapcsolatban a problémás kérdésekre.

**Kiszelné Mohos Katalin polgármester:** Köszönöm szépen. Valóban így van. Kérdezem, hogy a testület tagjainak van-e kérdése, hozzászólása. Nincs. Akkor a rendeletről szavazunk, elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül elfogadta Nagykovácsi Nagyközség Önkormányzata Képviselő-testületének 15/2016. (IX. 23.) önkormányzati rendeletét az Önkormányzat 2016. évi költségvetéséről szóló 2/2016. (II.29.) önkormányzati rendelet módosításáról.**

**2. napirendi pont**

**Tájékoztató Nagykovácsi Nagyközség Önkormányzata és költségvetési szerveinek 2016. évi költségvetésének első félévi teljesítéséről**

**Kiszelné Mohos Katalin polgármester**: Szeretném elmondani, hogy ennek a tájékoztatónak az elkészítése nem kötelező, de én magam is, és a hivatal munkatársai is fontosnak tartják, hogy tájékoztassák a testületet és a lakosságot is a féléves teljesítésekről. A beszámolóban 2016. június 30-i állapot szerepel, a háromnegyed éves beszámoló a következő hónapban kerül a testület elé. Átadom a szót Perlaki Zoltán osztályvezető úrnak, hogy ismertesse az előterjesztést.

**Perlaki Zoltán osztályvezető**: *Röviden ismertette az előterjesztést.*

**Kiszelné Mohos Katalin polgármester:** Köszönöm. Az előterjesztést a Pénzügyi bizottság tárgyalta, átadom a szót Tegzes Endre elnök úrnak, hogy ismertesse a bizottság álláspontját.

**Tegzes Endre PB elnök**: A Pénzügyi bizottság az előterjesztést tárgyalta, 4 igen szavazattal elfogadásra javasolja.

**Kiszelné Mohos Katalin polgármester:** Köszönöm szépen.Kérdezem, hogy a testület tagjainak van-e kérdése, hozzászólása. Nincs. Akkor az előterjesztésben foglalt határozati javaslatról szavazunk. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**105/2016. (IX. 22.) HATÁROZATA**

**Tárgy: Nagykovácsi Nagyközség Önkormányzatának és költségvetési szerveinek tájékoztatója a 2016. évi költségvetés első félévi teljesítéséről**

Nagykovácsi Nagyközség Önkormányzatának Képviselő-testülete a Nagykovácsi Nagyközség Önkormányzatának és az irányítása alá tartozó költségvetési szerveinek 2016. évi költségvetésének első félévi végrehajtásáról készített írásos tájékoztatóját tudomásul veszi.

**Határidő:** azonnal

**Felelős:** polgármester, jegyző

**3. napirendi pont**

**Nagykovácsi Nagyközség területén súlykorlátozáshoz kötött behajtás rendjéről szóló rendelet megalkotása**

**Kiszelné Mohos Katalin polgármester:** Folyamatosan felülvizsgáljuk a rendeleteinket. Ez a rendelet is felülvizsgálatra szorult, annál is inkább, mert nagyon sok építkezés folyik Nagykovácsi területén, és ezek az építkezések nagy súlyú teherautók közlekedésével járnak. A rendelet megalkotásával párhuzamosan az önkormányzat szeretné szigorúbban ellenőrizni a behajtási engedélyeket. Ezért ezúton is kérek szépen minden vállalkozót, építtetőt, hogy fokozottan figyeljenek arra, hogy rendelkezzenek engedéllyel a gépjárműveik. A helyszíni bírság 30 ezer Ft, amennyiben nincs meg az engedélye valakinek, nem éri meg, mivel sokkal becsületesebb kiváltani az engedélyt, aminek a bevételeit majdan az utak javítására tudjuk fordítani. Most pedig átadom a szót Grégerné Papp Ildikó osztályvezető asszonynak, hogy ismertesse a rendelet tervezetet.

**Grégerné Papp Ildikó osztályvezető**: *Röviden ismertette az előterjesztést.*

**Kiszelné Mohos Katalin polgármester:** Köszönöm. Kiemelném még azt, hogy azok a helyi vállalkozások, akik helyben fizetik iparűzési adójukat, 50 %-os kedvezményben részesülnek, úgy ahogy korábban is. Kiosztásra került az ülés elején egy módosító indítvány, ami a Pénzügyi bizottsági ülésen felmerülő ÁFA kérdés miatt volt szükséges. Nem tartozik ÁFA körbe ez a tevékenység, ezért itt nem szükséges ÁFÁ-t megállapítani. A módosító indítvány ezt tartalmazza. Az előterjesztést a Pénzügyi bizottság tárgyalta, átadom a szót Tegzes Endre elnök úrnak, hogy ismertesse a bizottság álláspontját.

**Tegzes Endre PB elnök**: A Pénzügyi bizottság az előterjesztést tárgyalta. Egy dologgal egészíteném ki, hogy mi korábban kértük, hogy vizsgáljuk meg, hogy a környező települések milyen szabályozást alkalmaznak. Ennek tükrében is a bizottság 4 igen szavazattal elfogadásra javasolja a rendeletet.

**Kiszelné Mohos Katalin polgármester:** Köszönöm szépen.Kérdezem, hogy a testület tagjainak van-e kérdése, hozzászólása.

**Fodor Attila**: Szeretném kiemelni, amit a bizottsági ülésen is elmondtam, hogy számomra nagyon meglepőek voltak ezek a számok. Az, hogy Nagykovácsiban látva a helyi vállalkozások, a teherautók számát, ehhez képest 9 éves engedély kiadására került sor. Ez kevésnek tekinthető. A bizottsági ülésen elhangzott, hogy ha visszaszámoljuk a napi engedélyek számát, az is kevésnek tűnik. Ez számomra azt mutatja, hogy ez a rendelet mindenképpen kell, de az ellenőrzés nagyfokú hiányosságát is mutatja az én szememben az engedélyek alacsony száma. Azt gondolom, hogy akinek feladata lett volna, ha jól gondolom a közterület felügyelő úré, ezt nem megfelelően látta el. Bízunk benne, hogy az új rendelet mellé új szemlélet is társul majd az ellenőrzés szempontjából. Ha a rendelet és az ellenőrzés szinkronba kerül, azt gondolom jó döntést hozunk ennek a rendeletnek az elfogadásával.

**Tegzes Endre**: Szeretném megerősíteni, hogy egy kamerarendszer lehetősége előkészítés alatt van, ez is remélhetőleg segíteni fogja a közterület felügyelő munkáját.

**Kiszelné Mohos Katalin polgármester:** Annyit azért elmondanék, hogy a tavalyihoz képest jelentősen megnövekedett az idei évben a napi behajtási engedélyeket kérők száma. Bízom abban, hogy nem lesz szükség a büntetésekre, a jogkövető lakótársaink, vállalkozások – most hogy felhívtuk a figyelmüket – betartják az előírásokat. Még azt is szeretném megemlíteni, hogy már a hétfői bizottsági ülés óta is érkeztek éves engedélyre vonatkozó kérelmek helyi vállalkozásoktól. Van-e további kérdés, hozzászólás? Nincs. Akkor a rendeletről, a módosító indítvánnyal együtt szavazunk, elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül elfogadta Nagykovácsi Nagyközség Önkormányzata Képviselő-testületének 16/2016. (IX. 23.) önkormányzati rendeletét a Nagykovácsi Nagyközség területén súlykorlátozáshoz kötött behajtás rendjéről.**

**4. napirendi pont**

**Döntés az útépítési együttműködésről és az útépítési érdekeltségi hozzájárulásról szóló rendelet elfogadásáról**

**Kiszelné Mohos Katalin polgármester:** Korábbi testületi döntés folyományaként kerül ez a kérdés a testület elé, amit – úgy gondolom – nagyon sok helyi lakos vár, hiszen nagyon sok belterületi út szorul javításra még. Sajnos Nagykovácsi pénzügyi helyzete nem teszi lehetővé, hogy Nagykovácsi valamennyi útját leaszfaltozzuk. Ezért most egy olyan rendeletet alkotunk, mellyel a lakossággal közösen tudunk majd minél több belterületi utat a jelenleginél jobb állapotba hozni. Kérem szépen dr. Halmosi-Rokaj Odett osztályvezető asszonyt, hogy ismertesse a rendelet részleteit.

**dr. Halmosi-Rokaj Odett osztályvezető**: *Röviden ismertette az előterjesztést.*

**Kiszelné Mohos Katalin polgármester:** Köszönöm. Az előterjesztést a Pénzügyi bizottság tárgyalta, átadom a szót Tegzes Endre elnök úrnak, hogy ismertesse a bizottság álláspontját.

**Tegzes Endre PB elnök**: Köszönöm. Egy dologgal szeretném kiegészíteni az elhangzottakat. Mindenképpen lényeges az út jelenlegi minősége, lehetséges, hogy van olyan helyzet, amikor egy murvás út is megfelelő lehet. A Pénzügyi bizottság az előterjesztést tárgyalta, 5 igen szavazattal elfogadásra javasolja.

**Kiszelné Mohos Katalin polgármester:** Még azt szeretném kiemelni a rendeletből, hogy igaz, hogy a nagyrészt a lakosság vállalja a terheket, de attól kezdve, hogy az önkormányzat átveszi az utat, attól kezdve annak a karbantartását az önkormányzat végzi. Ez is komoly pénzösszegeket emészt fel. Van-e további kérdés?

**Fodor Attila**: Egy dolgot szeretnék kiemelni, hogy amikor a kérelmeket benyújtják a lakosok, és elbírálásra kerül sor, nagyon fontos szempont, hogy a vízelvezetést is meg kell oldani.

**Kiszelné Mohos Katalin polgármester:** Köszönöm szépen.Kérdezem, hogy a testület tagjainak van-e még kérdése, hozzászólása. Nincs. Akkor a rendeletről szavazunk, elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül elfogadta** **Nagykovácsi Nagyközség Önkormányzat Képviselő-testületének 17/2016. (IX. 23.) önkormányzati rendeletét az útépítési együttműködésről és az útépítési érdekeltségi hozzájárulásról.**

**5. napirendi pont**

**Egészségügyi alapellátási körzetekről szóló rendelet megalkotása**

**Kiszelné Mohos Katalin polgármester:** Ez tulajdonképpen egy technikai jellegű rendeletalkotás, a korábbiakhoz képest a körzethatárokban változást nem jelent. Kérem Grégerné Papp Ildikó osztályvezető asszonyt, hogy ismertesse a rendeletet.

**Grégerné Papp Ildikó osztályvezető:** *Röviden ismertette az előterjesztést.*

**Kiszelné Mohos Katalin polgármester:** Köszönöm.Az előterjesztést az Egészségügyi bizottság tárgyalta, átadom a szót dr. Klein Katalinnak, mivel elnök úr most nincs jelen, hogy ismertesse a bizottság álláspontját.

**dr. Klein Katalin EÜB tag**: Az Egészségügyi bizottság az előterjesztést tárgyalta és egyhangúlag elfogadásra javasolja.

**Kiszelné Mohos Katalin polgármester:** Köszönöm szépen.Kérdezem, hogy a testület tagjainak van-e kérdése, hozzászólása. Nincs. Akkor a rendeletről szavazunk, elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete** **8 igen, ellenszavazat és tartózkodás nélkül elfogadta** **Nagykovácsi Nagyközség Önkormányzatának 18/2016. (IX. 23.) önkormányzati rendeletét az egészségügyi alapellátási körzetekről.**

**6. napirendi pont**

**A Kispatak Óvoda Házirendjének jóváhagyása**

**Kiszelné Mohos Katalin polgármester:** *Röviden ismertette az előterjesztést.*Az előterjesztést az Oktatási bizottság tárgyalta, átadom a szót Fodor Attila elnök úrnak, hogy ismertesse a bizottság álláspontját.

**Fodor Attila OKB elnök**: Az Oktatási bizottság az előterjesztést tárgyalta és egyhangúlag elfogadásra javasolja.

**Kiszelné Mohos Katalin polgármester:** Köszönöm szépen.Kérdezem, hogy a testület tagjainak van-e kérdése, hozzászólása. Nincs. Akkor az előterjesztésben foglalt határozati javaslatról szavazunk. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**106/2016. (IX. 22.) HATÁROZATA**

**Tárgy: A Kispatak Óvoda Házirendjének jóváhagyása**

Nagykovácsi Nagyközség Önkormányzatának Képviselő-testülete, mint fenntartó a nemzeti köznevelésről szóló 2011. évi CXC. törvény 83. § (2) bekezdésének i) pontja szerint, az előterjesztés melléklete szerinti tartalommal jóváhagyja a Kispatak Óvoda Házirendjét.

**Határidő:** azonnal

**Felelős:** intézményvezető

**7. napirendi pont**

**Döntés a Bursa Hungarica Felsőoktatási Önkormányzati Ösztöndíjpályázat 2017. évi fordulójához való csatlakozásról, valamint az elektronikus adatbázis használatáról**

**Kiszelné Mohos Katalin polgármester:** *Röviden ismertette az előterjesztést.*Az előterjesztést az Oktatási bizottság tárgyalta, átadom a szót Fodor Attila elnök úrnak, hogy ismertesse a bizottság álláspontját.

**Fodor Attila OKB elnök**: Az Oktatási bizottság az előterjesztést tárgyalta és egyhangúlag elfogadásra javasolja.

**Kiszelné Mohos Katalin polgármester:** Köszönöm szépen.Kérdezem, hogy a testület tagjainak van-e kérdése, hozzászólása. Nincs. Akkor az előterjesztésben foglalt határozati javaslatról szavazunk. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**107/2016. (IX. 22.) HATÁROZATA**

**Tárgy: Döntés a Bursa Hungarica Felsőoktatási Önkormányzati Ösztöndíjpályázat 2017. évi fordulójához való csatlakozásról, valamint az elektronikus adatbázis használatáról**

Nagykovácsi Nagyközség Önkormányzatának Képviselő-testülete úgy dönt, hogy csatlakozik a Bursa Hungarica Felsőoktatási Önkormányzati Ösztöndíjpályázat 2017. évi fordulójához az elektronikus adatbázis használatával. Felhatalmazza a Polgármestert a Csatlakozási Nyilatkozat aláírására, valamint felkéri, hogy gondoskodjon a pályázat kiírásáról.

**Határidő:** 2016. október 3.

**Felelős:** polgármester

**Kiszelné Mohos Katalin polgármester**: Köszönöm szépen. Ezzel a napirendi pontok végére értünk, de még be kell számolnom egy jó hírről. A „Legszebb konyhakertek” programban az országos pályázaton két nagykovácsi lakos is első helyezést ért el. Bányainé Pajor Gabriella a normál, Monoki Péterné pedig a mini kategóriában. Gratulálunk nekik, büszkék vagyunk rájuk. Van-e további kérdés, hozzászólás?

**Fodor Attila:** Polgármester asszony sok jó hírről számolt be, egy valami azonban kimaradt, hogy javult az általános iskola parkolási helyzete. Ez forgalmi rend változással is jár, erre érdemes odafigyelni, hogy ne hajtsunk be az egyirányú utcába. De mindenképpen használjuk a parkolót, még akkor is, ha ez egy kis sétával is jár. Egy másik kérdésem is van, van-e valami változás a CBA építésével kapcsolatban, hiszen tudjuk, hogy a Vörösvár Invest Kft. kivitelezésében épült meg ez a parkoló is. Hol tart most ez az ügy?

**Kiszelné Mohos Katalin polgármester**: Valóban, a Vörösvár Invest Kft. volt a kivitelező, az önkormányzat kérésére került ide a parkoló. Mindannyian tudjuk, hogy nem lesz szükség a jogszabály által előírt parkoló mennyiségre a CBA körül, ezért kértük ezt, és hogy az üzlet körül inkább több zöld felületet alakítsanak ki. Nagyon örülök annak, hogy ezzel a Vörösvár Invest Kft. hozzájárult az iskola parkolási gondjainak megoldásához. Egyébként nem tudok semmi változásról beszámolni, az engedélyezési eljárás van folyamatban. Bizonyára fognak minket értesíteni, ha változás történik. Egy értesítés érkezett a héten, amit ki fogunk függeszteni. Kérem jegyző urat, hogy adjon tájékoztatást ezzel kapcsolatban.

**Papp István jegyző**: A Kormányhivatal első fokú határozatát, amely a környezetvédelmi hatástanulmány elkészítésével kapcsolatos, megfellebbezték. A másodfokú határozat – amelyet az Országos Főfelügyelőség hozott – érkezett meg tegnap. Ennek alapján az első fokú határozat minden érdemi részét helyben hagyta, ez előfeltétele az un. plázastop elleni felmentésre vonatkozó eljárásnak. Ezt a honlapunkon teljes terjedelmében olvashatja majd mindenki.

**Kiszelné Mohos Katalin polgármester:** Köszönöm szépen. Nem látok több hozzászólást. Én még azt szeretném bejelenteni, hogy 2016 szeptember 26-27-én szabadságon leszek. Köszönöm a részvételt, a Képviselő-testület nyílt ülését 18 óra 08 perckor lezárom.

K.m.f.

Kiszelné Mohos Katalin Papp István

polgármester jegyző